Философскэ гупшысэхэу щы1эныгъэм, ц1ыфым щы1эныгъэм ч1ып1эу щиубытырэм яхьыл1агъэхэм якъи1отык1ын писателым природэм исурэтхэмк1э зэш1уехых, щы1ак1эм иунашъо, ащ ц1ыфыр зэрэхэуцорэр къегъэшъыпкъэжьы. Ц1ыфыр тыкъэзыуцухьэрэ дунаим изы1ахьэу зэрэщытыр, ау а дунаир (природэр) ц1ыфым елъытыгъэмэ, егъэш1эрэ мык1одыжьын к1уач1эу зэрэщытри къегъэлъагъо. Ц1ыфымрэ  ык1и ар къэзыуцухьэрэ дунаимрэ зэдиштэхэ зыхъук1э, сурэтэуи къатырэри зы мэхъу. Гущы1эм пае, щы1эк1э тхьамык1эу чылэм дэлъым дештэ шъоф нэк1эу чылэр къэзыуцухьэрэри. Къушъхьэ бгы лъагэмэ адештэ ащ ащыпсэурэ къушъхьэч1эсри. Шъоф пц1анэм щыпсэурэри нэмык1эу мэхъу. Ащ фэдэ сурэтымэ философскэ гупшысэ куумэ хащэ тхак1ор. Сыда ц1ыфым иамалыр мы дунаим тетыфэ? А дунаеу ащ къеш1эк1ыгъэми сыда хиш1ыхьан ылъэк1ыщтыр? Хэт нахь лъэшыр?